Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 658/11/5502	Čadca, 11.7.2012
EEČ : 2-37-134-2012

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 59/2009 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
pre zločin neodvedenia dane a poistného podľa § 277 ods. 1, ods. 2 písm. b/ Trestného zákona, na tom skutkovom základe, že ako osoba zodpovedná za úhradu finančných záväzkov v spoločnosti XXXXX so sídlom XXXXX, XXXXX, okres XXXXX, v období od 15.09.2009 do 15.12.2010, v zmysle zákona č. 461/2003 Z. z. o sociálnom poistení vo vtedy platnom znení a v zmysle zákona č. 580/2004 Z. z. o zdravotnom poistení vo vtedy platnom znení zrážal z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, ďalej v zmysle zákona č. 595/2003 Z. z. o daniach z príjmov vo vtedy platnom znení vykonával zrážky preddavkov na daň z príjmov fyzických osôb zo závislej činnosti za svojich zamestnancov, pričom zrazené poistné neodviedol Sociálnej poisťovni - pobočka XXXXX, UNION zdravotnej poisťovni, a. s. Bratislava, Všeobecnej zdravotnej poisťovni, a. s. pobočka XXXXX a Dôvera zdravotnej poisťovni, a. s. pobočka Nitra a zrazené preddavky na daň neodvádzal Daňovému úradu v Čadci, tieto si ponechal, čím uvedeným inštitúciám neodviedol poistné a preddavky na daň v celkovej sume  2.820,12 €,
lebo zanikla trestnosť činu.
Odôvodnenie:
Vyšetrovateľ Okresného riaditeľstva PZ, OKP OEK v Čadci vydal dňa 07.07.2011 uznesenie pod sp. zn. ČVS:ORP-359/OEK-CA-2011, ktorým podľa § 199 ods. 1 Trestného poriadku začal trestné stíhanie pre prečin neodvedenia dane a poistného podľa § 277 ods. 1 Tr. zák. a následne dňa 01.02.2012 podľa § 206 ods. 1 Trestného poriadku vzniesol obvinenie XXXXX, nar. XXXXX, trvale bytom XXXXX, ul. XXXXX pre zločin neodvedenia dane a poistného podľa § 277 ods. 1, ods. 2 písm. b/ Tr. zák. na tom skutkovom základe, ako je uvedené vo výrokovej časti uznesenia vyšetrovateľa. 

Trestné konanie sa viedlo na podklade operatívneho šetrenia Okresného riaditeľstva PZ OKP v Čadci, na základe ktorého boli získané poznatky o možnom spáchaní zločinu neodvedenia dane a poistného podľa § 277 ods. 1, ods. 2 písm. b/ Trestného zákona.

Uvedeného trestného činu sa dopustí ten, kto vo väčšom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona.

Citované ustanovenie § 277 Trestného zákona postihuje konanie páchateľa, ktorý z hrubých miezd svojich zamestnancov v deň výplatného termínu zrazí sumu, ktorá pripadá na poistné, ktoré by malo byť zaslané príslušným inštitúciám a zároveň zrazí a neodvedie preddavky na daň z príjmov fyzických osôb. Suma poistného je pritom určená percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami: zákona č. 461/2003 Z. z. o sociálnom poistení v platnom znení, zákona č. 580/2004 Z. z. o zdravotnom poistení v platnom znení, ako i zákona č. 595/2003 Z. z. o daniach z príjmov v platnom znení. Aby mohlo byť skonštatované, že páchateľ sa dopustil vyššie uvedeného trestného činu, musí byť preukázané, že páchateľ, ako osoba konajúca a zodpovedná za firmu, teda aj za odvedenie zákonných odvodov, mal k dispozícii, po úhrade mzdových nárokov zamestnancov, dostatok finančných prostriedkov na to, aby zákonné odvody a preddavky na daň uhradil. 

Vyšetrovateľ do spisu zabezpečil správy od jednotlivých inštitúcii, ktorým neboli zákonné odvody uhradené. Z jednotlivých správ vyplýva, že obvinený neodviedol poistné za zamestnancov: Sociálnej poisťovni - pobočka XXXXX v sume 2.142,35 € za obdobie mesiacov od októbra 2009 do novembra 2010, ďalej neodviedol Všeobecnej zdravotnej poisťovni, a. s., pobočka XXXXX poistné v sume 648,40 € za obdobie mesiacov od augusta 2009 do septembra 2010, UNION zdravotnej poisťovni, a. s. Bratislava poistné v sume 145,15 € za mesiace od septembra 2009 do júla 2010 a Dôvera zdravotnej poisťovni, a. s. pobočka Nitra poistné v sume 558,43 € za obdobie od augusta 2009 do novembra 2010. Daňovému úradu v Čadci neboli odvedené preddavky na daň obdobie mesiacov august a november 2010 v celkovej sume 119,09 €. Celkovo teda neodviedol na uvedených platbách sumu 3.613,42 €.

Vyšetrovateľ do spisu zabezpečil znalecký posudok z odboru ekonómia a manažment, z odvetvia účtovníctvo a daňovníctvo, kontroling, od XXXXX. Znalec v posudku na podklade správ od jednotlivých inštitúcii vyčíslil výšku odvodovej povinnosti voči každej inštitúcii a to v členení osobitne odvody za zamestnancov, ako aj za zamestnávateľa. Z posudku je zrejmá výška neodvedeného poistného a preddavkov na daň. Znalec sa v posudku vyjadril k platobnej schopnosti (solventnosti) firmy obvineného ku výplatným termínom t. j. k termínom, kedy mali byť zrazené z hrubých miezd zamestnancov príslušné odvody a tieto mali byť zaslané jednotlivým inštitúciám uvedeným vo výrokovej časti uznesenia. Z posudku je zrejmé, že firma disponovala dostatkom finančných prostriedkov na úhradu zákonných odvodov a preddavkov na daň za mesiace august 2009 až apríl 2010 a október a november 2010. Čiastočné úhrady mohli byť realizované za ostatné mesiace v sumách uvedených v posudku. Z celého vyčísleného dlhu na poistnom a preddavkoch v sume 3.613,42 € mohli byť uhradené platby na poistné a preddavky na daň v celkovej sume 2.820,12 €.

Obvinený XXXXX sa k obvineniu bližšie nevyjadril, len dal prísľub, že poistné a dlh na daniach dodatočne uhradí.

Následne boli vyšetrovateľovi predložené príjmové doklady a poštové poukážky, z ktorých je zrejmé, že dňa 05.10.2011 dlžné poistné za zamestnancov bolo uhradené UNION zdravotnej poisťovni, a. s. Bratislava v sume 147,14 €, ďalej dňa 05.10. 2011 Dôvera zdravotnej poisťovni, a. s., pobočka XXXXX bola uhradená suma 558,43 € Následne obvinený predložil doklady o úhrade poistného Sociálnej poisťovni, pobočka XXXXX, ktorej dňa 11.07.2012 uhradil poistné v sume 2.142,35 €, tiež dňa 11.07.2012 uhradil Všeobecnej zdravotnej poisťovni, a. s. pobočka XXXXX poistné za zamestnancov v sume 648,40 € a tohto dňa dodatočne uhradil Daňovému úradu v Čadci neodvedené preddavky na daň v celkovej sume 119,09 €. 

S poukazom na vyššie uvedené okolnosti je zrejmé, že možno prijať záver o tom, že obvinený si podlžnosti na poistnom a preddavkoch na daň za obdobie od augusta 2009 do novembra 2010 dodatočne uhradil.

V tejto súvislosti poukazujem na ustanovenie § 86 písm. e/ Trestného zákona, podľa ktorého trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

            Keďže obvinený XXXXX dodatočne uhradil podlžnosti na poistnom a preddavkoch na daň, ktoré mal odviesť za svojich zamestnancov, možno skonštatovať, že splnil podmienku uvedenú v ustanovení § 86 písm. e/ Trestného zákona, na základe čoho možno vyvodiť záver, že u neho zanikla trestnosť činu, pre ktorý je trestne stíhaný a preto som rozhodol tak, ako je uvedené vo výrokovej časti tohto uznesenia a trestné stíhanie obvineného XXXXX pre zločin neodvedenia dane a poistného podľa § 277 ods. 1, ods. 2 písm. b/ Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.
Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor